KIRJALLINEN KYSYMYS E-2375/00

esittäjä(t): Dana Scallon (PPE-DE) komissiolle

(13. heinäkuuta 2000)

Aihe: Euroopan sanomalehtialan keskus

Euroopan sanomalehtialan keskus on ainoa yleiseurooppalainen sanomalehtialan oppilaitos. Se tunnetaan kaikkialla Euroopassa erinomaisena ja tärkeänä sanomalehtialan keskuksena.

Alkuvaiheessa keskus sai komissiolta 450 000 euroa määrärahan, joka kattoi 90 % keskuksen rahoituksesta. Vuonna 1999 keskuksen budjetti oli kasvanut siinä määrin, että sama komission tuki kattoi vain 26 % keskuksen rahoituksesta. Tämä yksityisen sektorin rahoituksen dramaattinen kasvu ja keskuksen tarjoamien hankkeiden ja ohjelmien määrän samanaikainen lisääntyminen todistavat, että aloite oli onnistunut ja että komission varoja on investoitu oikeaan tarkoitukseen, ja että komission on edelleen tuettava tätä elinkelpoista ja elinvoimaista aloitetta.

Viime vuonna keskukselle ilmoitettiin, että komissio aikoo poistaa tuen, joka sille oli myönnetty vuodesta 2001 eteenpäin. Keskus voisi kuitenkin saada suoraa rahoitusta hankkeille, joita se kulloinkin tarjoaa.

Keskus piti tätä ehdotusta myönteisenä, koska se katsoi voivansa kilpailla menestyksellä tukirahoituksesta. Edellisen komission hajoamisen ja siihen liittyneiden muutosten vuoksi keskus ei ole vieläkään saanut tietoa tätä asiaa koskevasta lopullisesta päätöksestä. Jos asian hyväksi ei tehdä mitään, keskus ei saa enää tukea ensi joulukuusta lähtien, koska sillä ei ole vielä ollut tilaisuutta hakea sopimuksia menetettyjen varojen takaisinsaamiseksi. Jos keskus menettää 25 % tuloistaan ilman että sillä on mahdollisuus voittaa tarjouskilpailu niiden korvaamiseksi, uusiin hankkeisiin liittyvät ehdotukset, oma talousarvio ja hallinto ovat mahdottomia.

Voiko komissio ilmoittaa, mitä budjettikohtia ja hankkeisiin liittyviä tarjouskilpailuja voitaisiin käyttää Euroopan sanomalehtialan keskuksen rahoituksen budjettikohdan korvaamiseksi?

Voiko komissio ilmoittaa, milloin näistä budjettikohdista ilmoitetaan ja millä aikavälillä hakemukset on esitettävä ja tukipäätökset tehtävä?

Viviane Redingin komission puolesta antama vastaus

(26. syyskuuta 2000)

Maastrichtisssa sijaitseva Euroopan sanomalehtialan keskus perustettiin 1994, ja siitä lähtien se on kehittänyt tärkeätä koulutustoimintaa toimittajille kaikista jäsenvaltioista ja Keski- ja Itä-Euroopan ehdokasmaista. Komissio tiedostaa toiminnan tärkeyden ja on tukenut keskusta sen perustamisesta lähtien.

Arvoisa parlamentin jäsen erehtyy aiemman rahoituksen suhteen seuraavissa kahdessa asiassa.

Komissio myönsi vuosina 19921998 tukea vuosittain 500 000 euroa ja vuonna 1999 450 000 euroa. Tänä vuonna tuen kokonaismäärä on jälleen noin 450 000 euroa.

Lisäksi komissio ilmoitti Euroopan sanomalehtialan keskukselle jo marraskuussa 1998, että yleistuki lakkaa vuonna 2000. Päätöksestä ilmoitettiin varhaisessa vaiheessa, jotta mukautumiseen jäisi riittävästi aikaa ja keskukselle ehdittäisiin etsiä uusia aloitteita ja mahdollisuuksia.

Euroopan sanomalehtialan keskus voi osallistua kaikkiin komission julkaisemiin ehdotuspyyntöihin, kuten siihen, joka liittyy yhdistysten ja liittojen järjestämiin hankkeisiin (budjettikohtaan A-3024) ja siihen, joka liittyy valtiosta riippumattomien organisaatioiden tiedotuskampanjoiden tukemiseen (budjettikohtaan B3-300). Tietoja yleisistä ehdoista ja aikatauluista saa Euroopan yhteisöjen virallisesta lehdestä ja Europa-palvelimelta.